ทองคำปรับตัวขึ้นหลังราคาน้ำมันฟื้น
สัญญาทองคำตลาดนิวยอร์กปิดบวกเมื่อคืนนี้ (4 ส.ค.) โดยได้รับแรงหนุนจากการดีดตัวขึ้นของราคาน้ำมันดิบ อย่างไรตาม การแข็งค่าของสกุลเงินดอลลาร์ได้สกัดแรงบวกในตลาด และส่งผลให้สัญญาทองคำขยับขึ้นเพียงเล็กน้อย 
5 ส.ค. 2558

สำนักข่าวอินโฟเควสท์รายงาน สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 1.3 ดอลลาร์ หรือ 0.12% ปิดวานนี้ (4 ส.ค.) ที่ระดับ 1,090.70 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 4.2 เซนต์ ปิดที่ 14.557 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 8.6 ดอลลาร์ ปิดที่ 958.50 ดอลลาร์/ออนซ์ และสัญญาพัลลาเดียมส่งมอบเดือนก.ย. ลดลง 4.60 ดอลลาร์ ปิดที่ 598.60 ดอลลาร์/ออนซ์
สัญญาทองคำได้รับแรงหนุนจากการดีดตัวขึ้นของราคาน้ำมัน โดยสัญญาน้ำมันดิบ WTI ตลาดนิวยอร์กปรับตัวขึ้น 57 เซนต์ ปิดที่ 45.74 ดอลลาร์/บาร์เรลเมื่อคืนนี้ เนื่องจากการคาดการณ์ที่ว่า สต็อกน้ำมันดิบประจำสัปดาห์ของสหรัฐจะปรับตัวลดลงอีก
อย่างไรก็ตาม การแข็งค่าของสกุลเงินดอลลาร์ได้สกัดแรงบวกของสัญญาทองคำ โดยดัชนีดอลลาร์ปรับตัวขึ้น 0.3% แตะที่ 97.74 เมื่อคืนนี้ ซึ่งการแข็งค่าของสกุลเงินดอลลาร์ส่งผลให้สัญญาทองคำซึ่งซื้อขายในรูปสกุลเงินดอลลาร์ มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ